**Danbury** on kaupunki Yhdysvaltojen Connecticutin osavaltion länsiosassa, Fairfieldin piirikunnassa. Se sijaitsee satakunta kilometriä New Yorkin Manhattanilta pohjoiskoilliseen. Danburyssa oli vuoden 2010 väestönlaskennassa 80 893 asukasta, mikä teki siitä Fairfieldin piirikunnan neljänneksi väkirikkaimman kaupungin Bridgeportin, Stamfordin ja Norwalkin jälkeen. Kaupunki on osa New Yorkin metropolialuetta.

Kaupungin mukaan on nimetty mineraali danburiitti.

Maantiede
---------

Yhdysvaltain väestönlaskentaviraston mukaan Danburyn pinta-ala on 115 km2, josta 5,7 km2 on vesialuetta, lähinnä Candlewood Laken eteläisiä osia. Kaupungin rajanaapureita ovat lounaassa Ridgefield, etelässä Redding, kaakossa Bethel, koillisessa Brookfield, pohjoisessa New Fairfield sekä lännessä New Yorkin osavaltion Putnamin piirikunta.

Talous
------

Danburyssa sijaitsee alueellinen sairaala sekä osavaltionyliopisto Western Connecticut State University. Vuonna 2010 kaupungin suurimmat työnantajat olivat Boehringer Ingelheimin lääketehdas (2 500 työntekijää), Danburyn sairaala (2 300) ja Danburyn koulut. Kaupungissa on 13 alakoulua, kolme yläkoulua ja kaksi julkista high schoolia. Lisäksi on eri uskontokuntien kouluja ja muita yksityiskouluja.

Vuonna 2015 Danbury valittiin Yhdysvaltojen toiseksi parhaaksi kaupungiksi asua; edelle 24/7 Wall St. -taloussivuston rankingissa meni vain Idahon Meridian. Danbury on aiemminkin sijoittunut hyvin samantapaisissa vertailuissa. Vuonna 2014 Movoto-kiinteistönvälitysyhtiö valitsi Danburyn Connecticutin osavaltion kolmanneksi parhaaksi asuinalueeksi. Vuonna 2016 sama yhtiö listasi Connecticutin parhaita asuinpaikkoja lapsiperheille, ja Danbury arvioitiin siinäkin kymmenen parhaan joukkoon.

Historiaa
---------

Danbury sai nimensä Englannin Essexissä sijaitsevan samannimisen kaupungin mukaan, josta monet alueelle asettuneet maahanmuuttajat olivat kotoisin.

Ensimmäiset eurooppalaiset siirtolaiset asettuivat nimellä Paquiack tunnetulle alueelle vuonna 1685, kun kahdeksan perhettä muutti sinne Norwalkista ja Stamfordista. He ostivat maata paikallisilta paquioque-intiaaneilta ja kutsuivat kyläänsä ensin nimellä Swampfield, kunnes vuonna 1687 viranomaiset nimesivät sen Danburyksi.

1700-luvun lopulla kaupungissa alettiin valmistaa hattuja, ja jo vuonna 1809 kaupungissa oli 56 hattuliikettä. 1800-luvun puolessa välissä Danburysta oli jo tullut "maailman hattukaupunki (engl. *Hat City of the World*)", koska hattuteollisuus oli kaupungin ylivoimaisesti suurin työllistäjä. Siellä valmistettiin 1900-luvun alkuvuosina jopa joka neljäs yhdysvaltalainen hattu. Kaupungin läpi virtaava Still River saastui pahoin hatunteossa käytetystä elohopeanitraatista.

Koomikko John Oliver pilkkasi kaupunkia *Last Week Tonight* -ohjelmassaan, elokuussa 2020 julkaistussa jaksossa, jossa Oliver puhui rotuepätasapainosta valamiesvelvollisuuden suorittamisessa. Kaupungin pormestari Mark Boughton julkaisi tämän jälkeen videon, jossa hän seisoi kaupungin jätevedenpuhdistamon edustalla ja vitsaili puolestaan Oliverin kustannuksella sanoen, että tämä nimeäisi jätevedenpuhdistamon Oliverin mukaan, koska se on "yhtä täynnä paskaa kuin sinäkin, John". Vastineeksi tästä Oliver lupasi 55 000 dollaria paikallisille hyväntekeväisyysjärjestöille, mikäli kaupunki toteuttaisi uhkauksensa. Kaupunginhallitus hyväksyi nimimuutoksen, ja puhdistamo nimettiin Oliverin mukaan (engl. *John Oliver Memorial Sewer Plant*) lokakuussa 2020.

Tunnettuja entisiä ja nykyisiä asukkaita
----------------------------------------

Säveltäjä Charles Ivesin (1874–1954) kotitalo.
* Marian Anderson (1897–1993), laulaja
* Jonathan Brandis (1976–2003), elokuvanäyttelijä
* Tracy Chapman, laulaja
* Charles Ives (1874–1954), säveltäjä ja vakuutusmeklari

Lähteet
-------

1. ↑  hakusana Danbury city, Connecticut, U.S. Census Bureau, American FactFinder 2. Viitattu 10.4.2016.
2. ↑  Ryser, Rob: Danbury ranked second-best city to live, NewsTimes 6.11.2015. Viitattu 10.4.2016.
3. ↑  Lee, Richard: Fairfield County communities top Movoto 'best places' list *Stamford Advocate*.  27.3.2014. Viitattu 14.5.2017.
4. ↑  Grigson, Natalie: These Are The 10 Best Places In New York *Movoto Blog*.  1.5.2014. Viitattu 22.5.2017.
5. ↑  Woods, Alan: The 10 Best Places to Raise a Family in Connecticut in 2016 *Movoto Blog*.  2016. Viitattu 22.5.2017.
6. ↑  The Danbury Hatters *Connecticut History*.  4.8.2021. Viitattu 17.9.2023. (englanniksi)
7. ↑  Danbury’s Industry Grows (pdf) *Danbury Museum*.  Arkistoitu 2011. Viitattu 17.9.2023. (englanniksi)
8. ↑  Elaina Hancock: Mercury Remains a Persistent Poison in Connecticut’s Still River *UConn Today*.  23.7.2020. Viitattu 17.9.2023. (englanniksi)
9. ↑  Connecticut town renames sewage plant after John Oliver *NBC News*.  19.10.2020. Viitattu 17.9.2023. (englanniksi)
10. ↑  Johnson, Lauren M. & Sturla, Anna: John Oliver is being honored with his name on a sewage plant after 'fight' with a Connecticut town *CNN*.  10.10.2020. Viitattu 17.9.2023. (englanniksi)

Aiheesta muualla
----------------

* Kuvia tai muita tiedostoja aiheesta **Danbury (Connecticut)** Wikimedia Commonsissa

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Danbury, Connecticut 

Connecticutin osavaltio

|  |  |
| --- | --- |
| Alueet | 
* Central Naugatuck River Valley
* Gold Coast
* Greater Bridgeport
* Greater Danbury
* Greater New Haven
* Greater Hartford
* Kaakkois-Connecticut
* Litchfield Hills
* Lounais-Connecticut
* Lower Connecticut River Valley
* Quiet Corner

 |
| Piirikunnat | 
* Fairfield
* Hartford
* Litchfield
* Middlesex
* New Haven
* New London
* Tolland
* Windham

 |
| Kaupungit | 
* Ansonia
* Bridgeport
* Bristol
* Danbury
* Derby
* **Hartford** (pääkaupunki)
* Meriden
* Middletown
* Milford
* New Britain
* New Haven
* New London
* Norwalk
* Norwich
* Shelton
* Stamford
* Torrington
* Waterbury
* West Haven

 |